Osztályfőnöki óra - 5. o.

1.     A történet felolvasása az osztály számára.

2.     A történet címének felírása az osztályfőnöki füzetbe és 5 bőrönd rajzolása.

3.     A gyerekek kapnak időt arra, hogy az 5 bőröndbe felírják azt a számukra fontos 5 dolgot/személyt/lelki értéket, amit mindenképp magukkal vinnének, ha új helyre kellene költözniük.

4.     Képzeletbeli utazásra hívom a gyerekeket, miközben egy történetet vezetek fel, építve a fantáziájukra és helyzetbe belehelyezkedő képességükre. Igyekszem színészi lehetőségekkel élve élvezhetőbbé tenni a történetet (amely szabadon módosítható).

**Alaptörténetem:**

            Az osztály tagjai úgy döntenek, hogy közösen elköltöznek egy távoli vidékre. Több közlekedési eszközt is használniuk kell, az első egy hatalmas hőlégballon. A kapitány közli az osztállyal, hogy mivel túl sok a poggyász, mindenkinek ott kell hagyni az állomáson egy bőröndöt. Itt felhívom a gyerekek figyelmét, hogy a füzetükben húzzanak egy át bőröndöt, amit az általuk felsorolt értékek közül legkönnyebben elengednének. (Mindez megosztás nélkül zajlik, a történet végén lesz egy közös megosztás.)

            Fájó szívvel, de elindul a csapat, az úton gyönyörű tájakat láthatunk, és el is felejtettük a veszteséget, mire a kapitány vészriasztást ad ki, hiszen egy hatalmas hegy állja utunkat. Felhívást ad, hogy mindenkinek meg kell válnia egy újabb bőröndtől, hogy a légballon a hegy fölé tudjon emelkedni. Itt újabb értéket húznak át. Kidobva a csomagokat folytatódik az utazás. A ballon egy kikötőben száll le, ahol az osztálynak át kell szállnia egy hajóra.

            A hajóskapitány a fejenkénti három bőröndöt is sokkalja, és kijelenti, hogy csak akkor szállhatunk fel a hajóra, ha fejenként két bőröndöt viszünk. A gyerekeknek itt újabb értéktől kell megválniuk. Kissé szívszorongva, de az új otthon reményében beszállunk a hajóba, és elkezdjük élvezni az utat, hiszen a hajó orránál delfineket látunk, az idő igazán szép. Fél nap telik el a nyugalomban, mire a matróz kiáltása hallatszik: „Kalózok a láthatáron!”. A csapat összerezzen, de menekülni nem tudunk, így a kalózkapitány morcos képével kell szembenéznünk. A kapitány egyértelmű követeléssel áll elő, mindenkitől elkoboz egy bőröndöt. Választaniuk kell a gyerekeknek az utolsó két csomagjuk között. A kalózhajó eltávolodásával a hajóskapitány biztosítja az utasokat, hogy fél nap múlva elérik a vágyva vágyott szigetet. Így is történt, kiszállva a hajóból, megpillantva az új otthont az osztály elkezdi számba venni a megmaradt értékeket, és az új életről kezdenek álmodni.

5.     Megosztás: minden gyermek röviden elmeséli, hogy milyen bőröndöket hagyott oda, és mit tartott meg legfőbb értékként. A végén számot vetünk közös értékeinkről.

6.     Elköszönés, kicsengetés.